b'\n_START_ARTICLE_\nTakeo Fukuda\n_START_SECTION_\nBiografija\n_START_PARAGRAPH_\nFukuda gim\xc4\x97 1905 metais Gunmos prefekt\xc5\xabroje. Mok\xc4\x97si Tokijo imperatori\xc5\xa1kajame universitete (dabartinis Tokijo universitetas). Po karo dirbo Finans\xc5\xb3 ministerijoje. Nuo 1952 m. buvo nuolat i\xc5\xa1renkamas \xc4\xaf Atstov\xc5\xb3 r\xc5\xabmus, u\xc5\xbe\xc4\x97m\xc4\x97 auk\xc5\xa1tas pareigas Liberal\xc5\xb3 demokrat\xc5\xb3 partijoje. 1959 m. tapo \xc5\xbeem\xc4\x97s \xc5\xabkio ministru, v\xc4\x97liau \xe2\x80\x93 finans\xc5\xb3 ministru ir u\xc5\xbesienio reikal\xc5\xb3 ministru._NEWLINE_Po to, kai ministras pirmininkas Eisaku Sato paliko post\xc4\x85, Fukuda buvo pagrindinis Kakuei Tanakos var\xc5\xbeovas. Po dvejus metus trukusi\xc5\xb3 nesutarim\xc5\xb3 partijos viduje, Fukuda 1976 m. pabaigoje galiausiai laim\xc4\x97jo partijos prezidento rinkimus ir buvo paskirtas \xc5\xa1alies ministru pirmininku._NEWLINE_Vidaus politikoje Fukuda nevykd\xc4\x97 joki\xc5\xb3 \xc5\xbeymesni\xc5\xb3 permain\xc5\xb3, o u\xc5\xbesienio politikoje siek\xc4\x97 u\xc5\xbemegzti glaudesnius ekonominius ir politinius santykius su Pietry\xc4\x8di\xc5\xb3 Azijos \xc5\xa1alimis. \xc5\xa0i pozicija v\xc4\x97liau \xc4\xafgavo Fukudos doktrinos vard\xc4\x85._NEWLINE_1978 m. pralaim\xc4\x97j\xc4\x99s partijos vadovo rinkimus, Fukuda buvo priverstas palikti ministro pirmininko post\xc4\x85. Politin\xc4\x99 karjer\xc4\x85 t\xc4\x99s\xc4\x97 iki 1990 met\xc5\xb3 kaip parlamento narys._NEWLINE_Fukudos s\xc5\xabnus Yasuo Fukuda v\xc4\x97liau taip pat tapo Japonijos ministru pirmininku.'